20 vas wat glo weer wou stem(Foto: Maroela Media) Die polisie het bevestig dat 20 mense in hegtenis geneem is nadat hulle meer as een keer probeer stem het tydens Woensdag se nasionale en provinsiale verkiesing. Neëntien van die verdagtes is in KwaZulu-Natal in hegtenis geneem, het brig. Vishnu Naidoo, woordvoerder van die polisie, gesê. “Sestien van die verdagtes is in Danhauser in hegtenis geneem, twee in Hluhluwe en een in Port Shepstone terwyl die 20ste verdagte in Douglasdale in Gauteng in hegtenis geneem is.” Naidoo het gesê die verdagtes sal binnekort in verskeie howe in KwaZulu-Natal en Gauteng verskyn. “Die verdagtes het na bewering artikel 88(d) van die Kieswet (no. 73 van 1998), waarvolgens ’n persoon meer stemme probeer uitbring as waarop ’n persoon geregtig is, oortree.” Intussen het Arnold Mulaudzi van die ProMakhado-aksiegroep wat Dinsdagaand in hegtenis geneem is, vandag in die Vuwani-landdroshof in Limpopo verskyn. Hy is in hegtenis geneem vir die oortreding van artikel 87(1)(a) van die Kieswet. Hiervolgens mag geen persoon ŉ ander persoon dwing of onwettig oorreed om te stem of nie te stem nie of om te stem of nie stem vir enige geregistreerde party of kandidaat nie. Mulaudzi is op borgtog van R5 000 vrygelaat en moet weer op 3 Junie in die hof verskyn. Volgens Naidoo wys die talle inhegtenisnemings daarop dat die veiligheidsfunksies wat deur die Onafhanklike Verkiesingskommissie (OVK) ingestel is om te verhoed dat iemand meer as een keer stem inderdaad doeltreffend was. Naidoo het gesê mense wat op sosiale media spog dat hulle meer as een keer gestem het, moet daarop let dat dit ŉ oortreding van die Kieswet en moontlik bedrog is. Die polisie het volgens Naidoo ook kennis geneem van die verskeie video’s en boodskappe wat op sosiale media geplaas is. “Die meeste hiervan is deeglik hanteer. In een geval is OVK-amptenare onmiddellik van hul pligte onthef nadat hulle van die agterkant van ’n bakkie af sake gedoen het.” Volgens Naidoo sal die gesamentlike operasionele en intelligensiestrukture van die polisie voortgaan om alle gebiede oral in die land te monitor om te verseker dat die verkiesingsproses vreedsaam voortgaan.